b'\n_START_ARTICLE_\nKufu\n_START_SECTION_\n\xc5\xbdivotopis\n_START_PARAGRAPH_\nKufu je bio sin faraona Snofrua i kraljice Heteferes I. te unuk Hunija. Imao je stariju sestru zvanu Heteferes. Osim nje, imao je \xc4\x8detiri starija polubrata te nekoliko mla\xc4\x91e polubra\xc4\x87e i polusestara. _NEWLINE_Nakon smrti Snofrua, Kufu je do\xc5\xa1ao na prijestolje kao novi vladar. Za razliku od svog oca i djeda, Kufu je zapam\xc4\x87en kao okrutan vladar. Osim \xc5\xa1to si je dao izgraditi piramidu, poveo je pohode na Sinaj, Nubiju i Libiju. Dakle, bio je faraon-graditelj i ratnik._NEWLINE_Tijekom Kufuove vladavine umrla je njegova majka. Nju su posebno \xc4\x8dastili sin i dvor. Kufuove dvije poznate supruge bile su njegove polusestre Meritites i Henutsen, a samo je ova druga rodila jednog faraona, premda je Meritites rodila Kauaba, princa koji je trebao naslijediti Kufua, ali je umro prije njega._NEWLINE_U tradiciji je Kufu upam\xc4\x87en kao grozni tiranin. On je doista pokrenuo cijeli Egipat kako bi si izgrdio grobnicu. \xc4\x8cak je zatvorio hramove. Njegov unuk Menkaura poslije je olak\xc5\xa1ao \xc5\xbeivote Egip\xc4\x87ana, premda nikada nije zaboravljena Kufuova osobnost. Kufu je po\xc5\xa1tivao svoje pretke, ali se nije pona\xc5\xa1ao poput njih. I njegov sin Kafra bio je okrutan. Unato\xc4\x8d svemu, treba spomenuti da je Kufu imao i humaniju stranu koja je pala u zaborav \xe2\x80\x93 opskrbio je radnike na piramidi odje\xc4\x87om, hranom i pivom. _NEWLINE_Kufu je nakon smrti sahranjen u svojoj piramidi. Njegova je mumija nestala. Najvjerojatnije je mumija uni\xc5\xa1tena, premda su se Kufua uvijek sje\xc4\x87ali u egipatskom dru\xc5\xa1tvu. Egip\xc4\x87ani su uni\xc5\xa1tavali Kufuove prikaze nakon njegove smrti, premda je njegov kult pre\xc5\xbeivio jo\xc5\xa1 barem 2000 godina nakon \xc5\xa1to je umro.\n_START_SECTION_\nSpomenici\n_START_PARAGRAPH_\nKufu je iza sebe ostavio Veliku piramidu \xe2\x80\x93 sliku mo\xc4\x87i, slave i besmrtnosti. Ona je za Egip\xc4\x87ane bila planina koja \xc4\x87e poslu\xc5\xbeiti Kufuu da se uspne na nebo kao sin boga Sunca Raa. _NEWLINE_Prije se vjerovalo da je jedini poznati prikaz Kufua malena figurica koja ga prikazuje kako smireno sjedi na prijestolju. Me\xc4\x91utim, Vassil Dobrev prona\xc5\xa1ao je jo\xc5\xa1 prikaza Kufua. Kufu je svugdje prikazan bez brade. Prema Dobrevu, Velika sfinga u Gizi djelo je Kufuovog sina D\xc5\xbeedefre, a prikazuje Kufua kao boga. Dobrev je tako\xc4\x91er zaklju\xc4\x8dio da je dva pogrebna broda \xe2\x80\x93 takozvane Sun\xc4\x8deve barke \xe2\x80\x93 D\xc5\xbeedefra dao napraviti za svog oca.\n_START_SECTION_\nU literaturi\n_START_PARAGRAPH_\nKufu se pojavljuje u drevnoj pri\xc4\x8di Kufu i \xc4\x8darobnjaci. Njegovi mu sinovi pri\xc4\x8daju pri\xc4\x8de te ga tako zabavljaju. Kufu je opisan kako prinosi \xc5\xbertve svojem ocu. Njegov sin D\xc5\xbeedefhor dovodi mu \xc4\x8darobnjaka D\xc5\xbeedija. D\xc5\xbeedi izvodi nekoliko \xc4\x8duda pred faraonom. Prori\xc4\x8de Kufuu da \xc4\x87e njegov sin i unuk vladati nakon njega.'